ສະພາສິດທິມະນຸດ ສປຊ ປະນາມ ລັດຖະບານຊີເຣຍ (ເບິ່ງວີດີໂອ)
ສະພາສິດທິມະນຸດ ຂອງສະຫະປະຊາຊາດ ປະນາມ ການປາບປາມພວກປະທ້ວງ ໂດບລັດຖະບານຊີເຣຍ.
ສະພາສິດທິມະນຸດສະຫະປະຊາຊາດໄດ້ປະນາມອັນທີ່ເອີ້ນວ່າ ການລະເມີດສິດທິມະນຸດຢ່າງແຜ່ຫລາຍແລະເປັນລະບົບໂດຍລັດຖະບານຊີເຣຍ ແລະກ່າວເນ້ນເຖິງຄວາມຕ້ອງການຢ່າງຮີບດ່ວນ ເພື່ອເວົ້າເລື້ອງສະຖານະການດ້ານມະນຸດສະທໍາໃນປະເທດດັ່ງກ່າວ ໃນສະໄໝປະຊຸມທີ່ໄຂຂຶ້ນໃນວັນພະຫັດມື້ນີ້ ທີ່ນະຄອນເຈນີວາ ສະພາດັ່ງກ່າວໄດ້ຮັບຜ່ານຮ່າງຍັດຕິສະບັບນຶ່ງຮຽກຮ້ອງໃຫ້ລັດຖະບານຂອງ ປະທານາທິບໍດີ Bashar al-Assad ຍຸດຕິການລະເມີດສິດທິມະນຸດທັງໝົດໂດຍທັນທີ ແລະຢຸດເຊົາການໂຈມຕີ ຕໍ່ພວກພົນລະເຮືອນນັ້ນ ມະຕິດັ່ງກ່າວໄດ້ເນ້ນເຖິງການເສຍຊີວິດຫວ່າງໄວໆມານີ້ຂອງພວກນັກຂ່າວຊີເຣຍແລະຕ່າງປະເທດ ຕະຫຼອດທັງການແຊກແຊງເຂົ້າໃນໝູ່ປະຊາຊົນທີ່ພາກັນເຂົ້າຫາການຮັກສາພະຍາບານນັ້ນ ຣັດເຊຍ ຈີນແລະຄິວບາໄດ້ພາ ກັນລົງມະຕິຄັດຄ້ານຕໍ່ຮ່າງຍັດຕິດັ່ງກ່າວນີ້ ຣັດເຊຍແລະຈີນເຄີຍໃຊ້ສິດຍັບຍັ້ງມາສອງເທື່ອແລ້ວຕໍ່ຮ່າງຍັດຕິຂອງສະພາຄວາມໝັ້ນຄົງສະຫະປະຊາຊາດ ທີ່ຈະປະນາມລັດຖະບານຊີເຣຍ ກ່ຽວກັບການປາບປາມຢ່າງນອງເລືອດຕໍ່ການລຸກຮືຂຶ້ນຂອງພວກ ຝ່າຍຄ້ານມາໄດ້ເກືອບນຶ່ງປີແລ້ວນັ້ນ ບັນດາເຈົ້າໜ້າທີ່ຄູເວດກ່າວໃນວັນພະຫັດມື້ນີ້ວ່າ ພວກລັດຖະມົນຕີ ຕ່າງປະເທດຂອງສັນນິບາດອາຣັບຈະພົບປະກັບທ່ານ Sergei Lavrov ລັດຖະມົນຕີຕ່າງປະເທດຣັດເຊຍ ໃນສັບປະດາໜ້າໃນກຸງ Riyadh ນະຄອນຫລວງຂອງ Saudi Arabia ເພື່ອທໍາການໂອ້ລົມສົນທະນາກັນເລື້ອງວິກິດການໃນຊີເຣຍນີ້ ອັງກິດກ່າວໃນວັນພະຫັດມື້ນີ້ວ່າ ຕົນໄດ້ຖອນພວກນັກການທູດຂອງຕົນທັງໝົດອອກຈາກຊີເຣຍຍ້ອນຄວາມເປັນຫ່ວງເປັນໄຍດ້ານຄວາມປອດໄພ ຂະນະດຽວກັນ ທ່ານ Burhan Ghalioun ຜູ້ນຳຂອງອົງການສະພາແຫ່ງຊາດຊີເຣຍ ຊຶ່ງເປັນກຸ່ມຈັດຕັ້ງຝ່າຍຄ້ານ ກ່າວຕໍ່ພວກນັກຂ່າວທີ່ກຸງປາຣີວ່າ ກຸ່ມຂອງທ່ານໄດ້ສ້າງຕັ້ງສະພາທະຫານຂຶ້ນ ເພື່ອຈັດຕັ້ງການຕໍ່ສູ້ດ້ວຍກຳລັງອາວຸດຕ້ານລັດຖະບານທ່ານ Assad ທ່ານເວົ້າວ່າ ການເຄື່ອນໄຫວທີ່ວ່ານີ້ ແມ່ນເພື່ອປະສານງານກັບກຸ່ມກຳລັງປະກອບອາວຸດຝ່າຍຄ້ານຮວມທັງກອງທັບຊີເຣຍເສລີ ກະຊວງການຕ່າງປະເທດຊີເຣຍກ່າວໃນວັນພະຫັດມື້ນີ້ວ່າ ຕົນເຕັມໃຈທີ່ຈະສົນທະນາຫາລືກ່ຽວກັບວັນເວລາໃນການເດີນທາງໄປຢ້ຽມຢາມຊີ ເຣຍ ຂອງຫົວໜ້າດ້ານມະນຸດສະທຳສະຫະປະຊາຊາດ ທ່ານນາງ Valerie Amos ຊຶ່ງທ່ານນາງກ່າວໃນວັນພຸດວານນີ້ວ່າ ຊີເຣຍໄດ້ປະຕິເສດຕໍ່ການຂໍຮ້ອງຊໍ້າແລ້ວຊໍ້າອີກຂອງທ່ານນາງ ເພື່ອເຂົ້າໄປຊັ່ງຊາເບິ່ງສະຖານະການທີ່ພວມທະວີຄວາມຮ້າຍແຮງຂຶ້ນໃນຊີເຣຍນັ້ນ